Gaan SA weer afgegradeer word?Argieffoto (Foto: stevepb, Pixabay) Dawie Roodt, hoofekonoom van die Efficient Groep, voorspel dat Suid-Afrika se ekonomieweek op ŉ laagtepunt sal eindig met ŉ waarskynlike kredietafgradering deur Moody’s. Roodt sê Suid-Afrika het die ekonomiebal lelik aangeslaan. Hy verwag nie dat nog ŉ kredietagentskap wat Suid-Afrika in sy visier het – Standard & Poor’s (S&P) – tot die stap sal oorgaan nie. Ontleders waarsku egter dat ŉ derde kredietagentskap – Fitch – ook sake in die land fyn dophou. Roodt sê die oorwegende rede vir die stap is dat die staatskas leeg is, en die regering steeds bereid is om geld te wil bestee aan duur projekte soos kernkrag en die #FeesMustFall-eise vir gratis tersiêre onderrig. Volgens Roodt is die Suid-Afrikaanse ekonomie pap en lei dit tot verskeie probleme, waaronder ŉ tekort in belastinginvordering asook werkloosheid. Hy sê Suid-Afrika het nou ŉ laagtepunt bereik en ŉ nuwe werkbare ekonomieplan is nodig om die ekonomie ŉ hupstoot te gee. Boonop waarsku hy dat ŉ kredietafgradering die rand kan stonk. Die geldeenheid was sedert verlede Maandag onder groot druk. Markontleders verwag dat die geldeenheid met tussen 50 en 100 sent kan verswak, sou die land afgegradeer word. Roodt sê ekonomiebeleidsonsekerheid in aanloop tot die ANC se verkiesingskongres aanstaande maand dra ook by tot verdere ontwrigting. In die week word die verbruikersinflasie-gegewens ook uitgereik. Roodt verwag dat dit steeds onder 6% – die boonste van die Reserwebank se inflasieteiken – sal wees. Hy skryf dit toe aan die pap ekonomie. Daarom sê Roodt sal die sentrale bank nie nou met rentekoerse peuter nie. Die repokoers, dit is die koers waarteen die SARB geld aan banke uitleen, is tans 6,75%. Die primakoers is 10,25%. Die ekonomie-agentskap NKC Economics sê dat die land se ekonomie-vooruitsigte gekortwiek word deur politieke onsekerheid en verwagtinge oor ŉ moontlike kredietafgradering. Die groep sê dat sentiment ook deur die negatiewe mediumtermynbegroting geraak word. Die groep verwag dat rentekoerse onveranderd gelaat sal word. Intussen berig Reuters dat 13 uit 25 ekonome verwag dat een van die kredietgraderingsagentskappe Vrydag af sal gradeer. Volgens die Reuters-verslag kan dit ŉ groot uitwerking op die rand en die kapitaalmark hê. Suid-Afrika is een van die min ontluikende markte in die wêreld waar buitelandse valuta omgeskakel word na die plaaslike geldeenheid om hier in staatseffekte te belê. Ontleders waarsku dat die proses omgekeer sal word met ŉ kredietafgradering en rande dus verkoop sal moet word om aan beleggings te onttrek.